মাদারিহাটের BDO-র সঙ্গে সাংসদ মনোজ টিগ্গার বিতর্ক, তুলকালাম কাণ্ড

আলিপুরদুয়ার: আঙুল উঁচিয়ে, টেবিল চাপড়ে বিডিওর সঙ্গে হম্বিতম্বি। ‘দাদাগিরি’ আলিপুরদুয়ারের বিজেপি সাংসদ মনোজ টিগ্গার (Manoj Tigga) । ত্রাণ বণ্টন নিয়ে মাদারিহাটের বিডিওর সঙ্গে বচসা বিজেপি সাংসদের। বিজেপি সাংসদ মনোজ টিগ্গা ও মাদারিহাটের বিডিও অমিত কুমার চৌরাসিয়ার মধ্যে তুমুল বিতর্ক ঘিরে জেলাজুড়ে শুরু হয়েছে তীব্র আলোড়ন। রীতিমত ভাইরাল হয়েছে সেই ভিডিও। যদিও ভাইরাল হওয়া ভিডিওর সত্যতা যাচাই করেনি কলকাতা টিভি অনলাইন।

পুজোর পরপরই হড়পা বানে বানভাসি হয় উত্তরবঙ্গ। চা বাগানের বহু শ্রমিক পরিবার বিপর্যস্ত। তাঁরা এখনও পর্যন্ত ত্রাণসামগ্রী পাননি বলেই অভিযোগ।একটি ত্রিপলও দেওয়া হয়নি। অভিযোগ, চা বাগান এলাকার শ্রমিকরা পর্যাপ্ত সরকারি সাহায্য না পাওয়ায় ক্ষোভে ফেটে পড়েন সাংসদ। মাদারিহাটের বিডিও অমিত চৌরাশিয়ার দফতরে যান সাংসদ মনোজ টিগ্গা। সেই সময় বিডিওর সঙ্গে রীতিমতো উত্তপ্ত বাকবিতণ্ডা শুরু হয়। সাংসদের অভিযোগ, বারবার ত্রিপাল চাওয়া সত্ত্বেও প্রশাসনের পক্ষ থেকে কোনও সহযোগিতা পাওয়া যায়নি। ক্ষুব্ধ সাংসদ বিডিওকে উদ্দেশ্য করে বলেন, “আপনি কি পার্টি করতে এসেছেন? আমি কতবার বললাম যে আমাকে ত্রিপাল লাগবে, কিন্তু আপনি দেননি। কেন দেননি, তার উত্তর দিন।”

আরও পড়ুন: ডেঙ্গি দমনে ৭৫০ কোটি খরচ করবে রাজ্য! কী কী ব্যবস্থা? জেনে নিন

এরপর আরও বলেন, “ভিডিও করতে এলে করেন, না হলে তৃণমূলের ঝাণ্ডা হাতে নিন।” সাংসদের এই মন্তব্য মুহূর্তে ছড়িয়ে পড়ে। ঘটনার ভিডিও সামাজিক মাধ্যমে ভাইরাল হওয়ার পর প্রশাসনিক ও রাজনৈতিক মহলে শুরু হয়েছে তীব্র চর্চা। কেউ সাংসদের এই বক্তব্যকে প্রশাসনের বিরুদ্ধে সরব হওয়া হিসেবে দেখছেন, আবার কেউ দাবি করছেন এটি শালীনতার সীমা লঙ্ঘন। তবে চা বাগান এলাকার শ্রমিকদের সাহায্য না পাওয়ার অভিযোগ নিয়ে রাজনৈতিক মহলে যে নতুন করে চাপানউতোর শুরু হয়েছে, তা বলাই বাহুল্য। এই উত্তেজনায় মাথা ঠান্ডা রেখে বিযয়টি সামলান বিডিও। তিনি একবারের জন্যও মেজাজ হারাননি। পরিবর্তে সাংসদকে ঠান্ডা মাথায় বুঝিয়ে পরিস্থিতি সামাল দেওয়ার চেষ্টা করেন।

দেখুন ভিডিও